**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 11 กันยายน 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

รอง ผบ.ทบ. (พลเอก พิสิทธิ์ สิทธิสาร) ในฐานะ รองเลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 11 กันยายน 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

**1. การจัดงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพล อดุลยเดช** ขอให้ทุกส่วนราชการที่เกี่ยวข้อง ซักซ้อมและเตรียมความพร้อมการดำเนินการอย่างเต็มที่ รวมถึงให้คำนึงถึงความปลอดภัยอย่างสูงสุด เพื่อให้สมพระเกียรติ

การจัดกิจกรรมในช่วงเดือนนี้มีการจัดกิจกรรมเฉลิมพระเกียรติหลายกิจกรรม เช่น โครงการจิตอาสาเฉพาะกิจ งานพระราชพิธีถวายพระเพลิงพระบรมศพฯ ขอให้ทุกภาคส่วนทั้งในกรุงเทพ และ ต่างจังหวัดให้ความร่วมมือในการดำเนินการจัดกิจกรรมเพื่อแสดงออกถึงความจงรักภักดีโดยพร้อมเพรียงกัน

**2. สถานการณ์ต่างประเทศที่กระทบด้านความมั่นคง** เช่นการทดสอบอาวุธนิวเคลียร์ของเกาหลีเหนือ และ วิกฤตการณ์ของชาวโรฮิงญา ขอให้ส่วนข่าวติดตามสถานการณ์โดยเฉพาะด้านชายแดน ขอให้เตรียมการป้องกัน ในเรื่องการลักลอบเข้าเมืองแบบผิดกฎหมาย

**3. การจัดระเบียบสังคม** ถือเป็นหน้าที่ที่ต้องปฏิบัติเป็นประจำ ต้องให้ประสบความสำเร็จ ประเด็นชุมชนป้องมหากาฬ การก่อสร้างคลองลาดพร้าว ขอให้หน่วยงานที่เกี่ยวข้องให้ความสำคัญกับการ เข้าไปชี้แจงสร้างความรับรู้ที่ถูกต้องให้ประชาชนเข้าใจโดยเร็ว

**4. ช่วงใกล้สิ้นปีงบประมาณ** ซึ่งมีการโยกย้าย ปรับเปลี่ยนตำแหน่ง และมีการเหนื่อยล้า จากการปฏิบัติงานมาทั้งปี ขอให้ผู้บังคับบัญชากำชับผู้ใต้บังคับบัญชาให้ทำงานอย่างเต็มที่ อย่าอ่อนแรง และอย่าประมาทในการทำงาน เพื่อป้องกันไม่ให้เกิดการสูญเสีย

**5. สถานการณ์น้ำท่วม** ขอให้ทุกหน่วยงานที่เกี่ยวข้องเตรียมความพร้อมตลอดเวลาและ บูรณาการร่วมกันในการช่วยเหลือประชาชนในทุกพื้นที่ เมื่อเกิดเหตุการณ์โดยทันทีอย่างเป็นระบบ

**6. ความมั่นคงภายในประเทศ** เช่น สถานการณ์ด้านการเมือง ความเคลื่อนไหวของกลุ่ม เห็นต่าง ซึ่งสามารถใช้กฎหมายบังคับได้ สำหรับประเด็นความเดือดร้อนของประชาชนให้ผู้ว่าราชการจังหวัดชี้แจงทำความเข้าใจให้ประชาชนรับทราบ และควบคุมปัญหาให้จบในพื้นที่ อย่าให้เข้ามาในกรุงเทพ ขอให้ มีการติดตามสถานการณ์อย่างใกล้ชิด และปรับเปลี่ยนการปฏิบัติงานของราชการใหม่ เป็น“ผู้ประสานงาน ผู้อำนวยความสะดวก” ไม่ใช่เพียง “ผู้คุมกฎ” เหมือนในอดีต หากมีการกระทำผิดของเจ้าหน้าที่ในพื้นที่ ให้รีบทำความเข้าใจให้ประชาชนทราบด้วยความรวดเร็วและจับกุมตัวผู้ที่กระทำผิดมาลงโทษ

ขอให้มีการระมัดระวังในการส่งข้อมูลผ่านทาง Social Media แอพพลิเคชั่น ไลน์ ให้มีการตรวจสอบความถูกต้องก่อนส่งต่อ ระมัดระวังจะผิดพระราชบัญญัติคอมพิวเตอร์ หากมีการส่งข้อมูลที่ไม่ตรงกับข้อเท็จจริง ให้ชี้แจง ทำความเข้าใจที่ถูกต้อง

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557